Predkladacia správa

Správa o realizovaní Štátnej politiky zdravia v Slovenskej republike za roky 2004 – 2005 sa predkladá na základe úlohy B.1 uznesenia č. 910 zo dňa 8. novembra 2000 a plánu hlavných úloh Ministerstva zdravotníctva SR na rok 2006.

Vláda Slovenskej republiky uznesením č. 910/2000 schválila Štátnu politiku zdravia, ktorá formuluje dlhodobé i krátkodobé ciele, stratégie a priority štátu zamerané na podporu, ochranu a zlepšenie zdravotného stavu obyvateľstva a na skvalitnenie zdravotnej starostlivosti pre občanov. Štátna politika zdravia tvorí politický, ekonomický a organizačný rámec aktivít zameraných na podporu zdravia, zdravý životný štýl, zlepšenie životného a pracovného prostredia, pričom sa predpokladá aktívna spolupráca každého jednotlivca i celej spoločnosti.
Hlavným cieľom štátnej politiky zdravia bolo nasmerovať záujmy a snahy všetkých zložiek spoločnosti na zdravie, ako kľúčový faktor rozvoja spoločnosti a vytvoriť prostredie, v ktorom budú mať občania zaručené podmienky na podporu a ochranu svojho zdravia, právo na zdravotnú starostlivosť a na dostupnosť a rovnosť v jej poskytovaní.
Štátna politika zdravia vychádza z Ústavy Slovenskej republiky a odporúčaní obsiahnutých v dokumente európskeho regionálneho výboru  SZO Zdravie pre všetkých pre prvé desaťročie 21. storočia – zdravotná politika pre Európu. Odráža záujem štátu riešiť problémy zdravia občanov, vytvára rámec pre systémové opatrenia a jasné pravidlá pre realizáciu stratégie vytvárania trvalého zdravia v SR.

Na realizovaní Štátnej politiky zdravia sa podieľajú okrem rezortu zdravotníctva aj ostatné rezorty, ktoré Štátnu politiku zdravia rozpracovali na podmienky svojho rezortu. Správa o realizovaní štátnej politiky zdravia v podmienkach jednotlivých rezortov sa nachádza v prílohe materiálu. Úloha  predkladať ministrovi zdravotníctva SR správu o realizovaní Štátnej politiky zdravia vo svojom rezorte vyplynula z vyššie uvedeného uznesenia.
 
Predkladaný materiál poskytuje určitý obraz o realizovaných aktivitách na podporu zdravia a v prospech verejného zdravia, prostredníctvom celospoločenských programov i projektov národného i regionálneho významu. Hlavnú časť predkladaného materiálu tvorí realizácia štátnej politiky zdravia v rezorte zdravotníctva. Implementácia Štátnej politiky zdravia a plnenie úloh vyplývajúcich z nej v rámci jednotlivých rezortoch, je uvedená  v prílohe. 
Dokument Štátna politika zdravia bol koncipovaný a vládou schválený v roku 2000 a vzhľadom k tomu, že od prijatia uvedeného dokumentu došlo k zásadným zmenám v rezorte zdravotníctva, vyhodnocovať niektoré konkrétne ciele a úlohy formulované v dokumente je problematické, preto je potrebné Štátnu politiku zdravia aktualizovať. V roku 2007 bude pripravený návrh novej Štátnej politiky zdravia, ktorá bude  vychádzať z aktuálneho stavu zdravia populácie Slovenskej republiky, z reforiem rezortu zdravotníctva, politického smerovanie a zo skúseností získaných v rámci realizovania Štátnej politiky zdravia v rokoch 2000 až 2006.

Predkladaný materiál podáva správu o plnení Štátnej politiky zdravia v rezorte zdravotníctva a v jednotlivých rezortoch vlády SR. Má informatívny charakter, nemá vplyv na verejné financie, obyvateľov, hospodárenie podnikateľskej sféry ani iných právnických osôb, životné prostredie ani zamestnanosť, a preto neobsahuje doložku finančných, ekonomických, environmentálnych vplyvov a vplyvov na zamestnanosť.